Is-sejħa għall-espressjonijiet t’interess għall-proġetti li jistgħu isiru fuq art reklamata mill-baħar kellha tagħlaq il-Ġimgħa, iżda issa ġiet estiża sat-12 ta’ Dicembru. Is-Segretarjat Parlamentari għas-simplifikazzjoni amministrattiva, Michael Farrugia, qal lil TVM.com.mt li s-sejħa ġiet estiża fuq talba ta’ investituri li għadhom jinnegozjaw mal-banek qabel ma jagħmlu l-proposta tagħhom. L-investituri kellhom sa Settembru li għadda biex jiġbru d-dokument bid-dettalji tekniċi tal-offerta għall-konċessjoni mill-Gvern u kellhom jagħmlu ħlas ta’ €5000. F’din is-sejħa għall-espressjonijiet t’interess, il-Gvern speċifika ż-żoni fil-baħar fejn ma jistax isir żvilupp waqt li ħalla lill-investituri l-ispazju kollu biex jagħmlu proposti għall-proġetti speċifiċi fuq art reklamata mill-bahar. Huwa mifhum li s-sejħa iġġenerat interess sostanzjali u TVM.com.mt huwa nfurmat li xi nvestituri qed iħarsu lejn il-mudell ta’ Monaco li wkoll għandu proġetti fosthom jott marinas fuq art reklamata mill-baħar. Il-Gvern qal li qabel isiru proġetti minn dawn, iridu jgħaddu mill-proċess kollu tal-ippjanar inkluż l-istudji dwar l-impatt ambjentali.